পুলিশের নিয়োগ নিয়ে নানা অনিয়মের অভিযোগ আছে দীর্ঘদিন ধরেই। এই অনিয়ম বন্ধ করতে নতুন করে উদ্যোগ নিতে হবে জাবেদ পাটোয়ারীকে। জঙ্গিদের কঠোরভাবে মোকাবেলা করতে হবে। বিশেষ করে নব্য জেএমবি এখনো ওত পেতে আছে। তারা যেকোনো সময় হামলা করতে পারে বলে পুলিশের কাছে তথ্য এসেছে। এ কারণে জঙ্গি নিধনে আরো জোরালো অভিযান চালাতে হবে নতুন আইজিপিকে। জঙ্গিদের পাশাপাশি বাংলাদেশে বড় সমস্যা মাদক। বিদায়ী আইজিপি মাদক নির্মূল করার উদ্যোগ নিয়েও সফল হতে পারেননি। নতুন আইজিপিকে মাদকের বিরুদ্ধে যুদ্ধ ঘোষণা করতে হবে। প্রধানমন্ত্রী শেখ হাসিনাও মাদকের বিরুদ্ধে জিরো টলারেন্স দেখাতে বলেছেন। পুলিশ কর্মকর্তারা বলেছেন, এসব চ্যালেঞ্জ নতুন আইজিপির জন্য কঠিন। তবে তাঁর পেশাদারির কারণে চ্যালেঞ্জগুলো মোকাবেলা করতে পারবেন।